Kuffa, Štefan, poslanec NR SR (2015-04-16):
Ďakujem za slovo. Vážený pán predseda, vážený pán navrhovateľ, vážený pán spravodajca, kolegyne a kolegovia, dovoľte mi, aby som sa vyjadril k tejto téme. Ja by som tak začal možno v úvode tak trochu aj osobne. Tak ako poznám pána podpredsedu Jána Figeľa, poznám ho ako čestného a charakterného človeka, aj keď možno tuná nejak z toho pléna, tuná vychádza to pokrytectvo, farizejstvo a podobne, tak ľudsky chcem povedať, že človek má právo sa aj vo svojom živote potknúť, hej. To keď sa potkneme, nikto z nás tuná neni neomylný. Včera tu tiež padli také slová, kto je bez viny, nech prvý hodí do nej kameň. Myslím si, že keby sme takto mali stáť so zovretými päsťami a držali tie kamene v rukách, tak postupne všetkým, všetkým by nám tie kamene vypadli z rúk. Lebo kto je bez viny? Ani ja nie som bez viny. Ale cez to všetko vnímam toto, toto odvolávanie pána podpredsedu, prepáčte mi za možno také slová, ale za úplne absurdné odvolávať podpredsedu Národnej rady za to, že pred troma rokmi alebo pomaly aj štyrmi rokmi bol ministrom dopravy a snažil sa, a teda usiloval sa, aby aj cez PPP projekty, resp. výstavba diaľnic bola čo najlacnejšia. Myslím si, že toto je veľmi, naozaj veľmi, veľmi ťažko obhájiteľné. Ak by sme hlasovali, opozícia, tak ja by som určite hlasoval proti odvolaniu Jána Figeľa, ale keďže pravdepodobne hlasovať nebudeme, opoziční poslanci, ja vás, tých, ktorí možno ste neni podpísaní, alebo možno aj tí, ktorí ste sa podpísali pod návrh tohto odvolávania pána podpredsedu, tak vás, kolegovia zo SMER-u, vyzývam, aby ste tak neurobili. Ak tak urobíte, politicky je to, si myslím, že chybný krok, lebo keď ste si to nevšimli, tak aj už od včerajšieho dňa, resp. toho dnešného dňa toto bola taká vec, ktorá veľmi silne spojila opozíciu, a myslím si, že každý to vníma ako nespravodlivú vec, ktorá sa tuná deje. Aj keď na druhej strane, budem trochu aj tak sebakritický, možnože kolegovia mi to odpustia, aj keď nie, tak to prežijú, že na oplátku veľakrát sa tu dejú, naozaj ste mali pravdu, a keď som to tak počúval, a počúvam to dva dni možno aj to rokovanie, však mi dva dni trvalo, kým som sa dostal do rozpravy, ja som tiež do dvoch rozpráv prihlásený a stále čakám, kedy prídem na tú šóru, ale musím, musím naozaj čestne tak priznať, že veľakrát aj to odvolávanie jednotlivých členov vlád, vlády, vašej vlády, tak aj ja som veľakrát vnímal ako, prepáčte mi to, tak ako nespravodlivú vec alebo resp. neopodstatnenú. Hej? A mali sme tuná také. Ja si viem predstaviť, že by sme vyslovovali nedôveru ministrovi, resp. predsedovi vlády nedôveru, ale naozaj na to aby boli vážne dôvody, aby sa tak udialo. V našej krajine sa naozaj veľmi ťažko žije. Ja nebudem menovať tuná ľudí podľa mena, ale keď je tu konateľ firmy a firma je tu ohýbaná ako Váhostav, ale nie je, žiaľ, jedinou firmou, ktorá sa v tejto krajine tak správa po tieto dva dni, ale táto firma je tuná veľmi silne ohýbaná, ale nevyplatiť robotníkovi zaslúženú mzdu, je čosi nespravodlivé, vrcholne nespravodlivé. A rovnako je to, nevyplatiť faktúru živnostníkovi, lebo to je v podstate, on má namiesto pracovnej zmluvy, žiaľ, žijeme takúto dobu v našej krajine, ale nevyplatíme mu v podstate, nezaplatíme mu faktúru. Ten živnostenský list, to je de facto jeho pracovnoprávny vzťah, resp. je to jeho pracovná zmluva. A za tým sa skrývajú osudy mnohých rodín. Mnohých rodín, ale aj našich detí. Veľakrát ma to naozaj mrzí, že naše deti musia veľmi ťažko a za veľmi ťažkých podmienok pracovať v zahraničí a v ťažkých podmienkach žiť. Tuná študujú, majú vysokoškolské vzdelanie a vonku v zahraničí veľakrát tieto naše deti majú za nič, o štyri stupne vykonávajú nižšiu prácu. Ale nie je to možné, aby táto krajina naozaj naďalej takto pokračovala v tomto trende, v ktorom ide, ale jednoducho ja to tak poviem a to hocikedy tak hovorím, že vráťme túto krajinu ľuďom, ktorým patrí, t. j. našim ľuďom vrátiť túto krajinu. Ja mám veľakrát taký pocit, že táto krajina patrí jednotlivcom, veľakrát sú to naozaj oligarchovia, ktorí tuná spravujú túto krajinu. Kto v tejto našej krajine rozhoduje? Kam smeruje tá naša krajina? Mrzí ma to, že to je také, lebo má to naozaj veľmi, veľmi negatívny dopad na mnohé rodiny, ale aj na túto krajinu, celú našu krajinu v celkovom kontexte. Viete, na jednej strane hovoriť, že Váhostav vyplatí 15 % tým svojim ako dlžníkom, a teraz keď by sme to zdvihli aj na tých 40 %, ja sa pýtam, nás všetkých sa pýtam, považujeme to za spravodlivú vec? Stále tu neni ani, ani 50 %. A to vyplatenie musí byť stopercentné. Vtedy to je spravodlivé. Nie 40 %, tak ako sa tuná tvárime, a že prebieha proces reštrukturalizácie. Ja by som bol veľmi prísny tuná. Nie keď je firma v procese reštrukturalizácie, sa nemôže uchádzať o štátne zákazky, ale pokiaľ ty stopercentne nesplníš tie pohľadávky, ktoré máš, a nevyplatil si to, čo máš ako vyplatiť drobným živnostníkom, dovtedy sa nemôžeš uchádzať o štátne zákazky. Vtedy by to bolo spravodlivé. Však sa zamyslite, kolegovia, nad tým! Urobme to! A to sa netýka len Váhostavu. To sa netýka len tejto jednej firmy. Na druhej strane tiež si kladiem otázku a je mi to aj veľakrát aj ľúto, lebo viem si predstaviť, že ako subdodávatelia takýchto firiem, sú to veľakrát obyčajní, jednoduchí ľudia. Väčšinou sú to možno obyčajní remeselníci, teda možno s tým nejakým nadstavbovým ako vzdelaním, a teraz oni keď sa uchádzajú o tú zákazku a ju získajú, tak sa veľmi tešia z toho. Ale nezaplatí im ten hlavný dodávateľ, teraz tuná konkrétne tých stavebných prác, jeden mesiac faktúru, druhý mesiac faktúru, no ja by som sa už po prvom mesiaci pýtal, tak ako to je. Ale v tej možno slepej viere a nádeji oni pracujú ešte aj ten ďalší, ešte tretí mesiac. A to je čosi, čo je veľmi, veľmi neseriózne a nakoniec, keď, ja neviem, by pracoval takýto živnostník, ja neviem, možno niekoľko mesiacov alebo aj rok a teraz vám hlavný dodávateľ stavby povie, že vám vyplatí 15 % alebo 40 %, tak to je zlodejna a ja to poviem, ja to nazvem takým hriechom donebavolajúcim. Je to veľmi čosi nespravodlivé. Robotník je hodný svojej mzdy, a ak ty mu ju, tú mzdu, nezaplatíš, a to je aj tá faktúra pre toho živnostníka, je to čosi veľmi, veľmi nespravodlivé. Odvolávať tuná nášho podpredsedu Národnej rady za to, že sa naozaj úprimne usiloval ako minister dopravy o to, aby naše diaľnice boli lacnejšie, považujem to, prepáčte mi to, kolegovia, ale za veľmi, veľmi neférové. Prepáčte, ale považujem to za čosi, čo je neférové. Naozaj my tie diaľnice máme nieže len najdrahšie, nielen najdrahšie, ale aj najdlhšie ich staviame. Pozrite sa, Chorváti kedy začínali po nás s výstavbou diaľnic, ja to poviem, odpustite mi takýto výraz, vychňápali tú cestu pozdĺž celej krajiny a zrobili tú diaľnicu ľavá dve. Samozrejme, sú tam iné podmienky. Iné sú tam podmienky, ale veľakrát razili tunely, veľakrát museli naozaj mať špeciálne stroje, mechanizmy, lebo tam stavali v tých horách, v tých skalách, ale postavili tú diaľnicu. Postavili ju ľavá dve. Budem trošku tak politický, ja si tak pamätám pána premiéra, ja som nebol v politike a to bolo ešte pred rokom 2010, keď povedal, že Bratislava s Košicami bude spojená do konca roka 2010. Ak sa mýlim, ospravedlňujem sa, ale ja som to cez médiá zachytil tak. Dnes je rok 2015. Kedy bude skončená diaľnica? Kedy bude spojená Bratislava s Košicami? Ja som to už tuná spomínal a spomeniem, spomeniem to znova. Chybou sa stalo to, že sa stavia diaľnica z Bratislavy do Košíc, zo západného Slovenska na východné Slovensko. Naopak to presne malo byť, z Košíc do Bratislavy! To by ste videli, to by bola rýchlosť! To by sa oveľa viac zrýchlilo to tempo a verte mi, že tá diaľnica by bola už dnes vybudovaná. Ale aj na východe Slovenska žijú ľudia. Tá infraštruktúra je v katastrofálnom stave. Je veľmi zlá, je vysoká miera nezamestnanosti na výhode Slovenska, ja som východniar, ale aj tam žijú ľudia, aj tam žijú rodiny. A veď nám na tom záleží, aby aj proporcionálne, aj tá krajina bola aj tak strategicky tak rozložená, aby žili tí ľudia dôstojne, na dôstojnej úrovni rovnako jak v Bratislave a okolí, aby nekončila naša krajina, jak sa tak úsmevne hovorí, tuná kdesi v Trnave alebo trochu ďalej od Trnavy, ale že tá naša krajina je aj na východe Slovenska. Je to kus nádhernej zeme. A my chceme žiť v tom regióne. Sám mám deti, tak sa priznám, študujú aj v zahraničí a verím, že aj skončia úspešne tie štúdiá, a cez to všetko, že viem, že ich tu čaká veľmi ťažké prostredie, budú mať problém so zamestnaním, nezarobia tie peniaze, ktoré by zarobili vonku, budú mať problém s bývaním, budú mať problémy, prepáčte mi, ja teraz tak poviem, aj so štátnymi úradníkmi, čo veľakrát sú takí hyperaktívni a vysvetľujú si zákony ako po svojom, veľmi často sa s tým ako stretávam, len samý problém na problém. Cez to všetko ich volám späť do tejto krajiny. Cez to všetko chcem, aby tuná žili. Len my sme povinní a my sme v podstate ústavní činitelia a usilujme sa o to úprimne, aby sme vytvárali podmienky na to, aby sa tu mohlo dôstojne žiť v tejto krajine. To nie sú tie sociálne istoty. To nie sú len sociálne istoty tak, že vyplácať ako dávku, to je nedôstojné. Ja som to spomínal a na záver to spomeniem znova. Dôstojnosť človeku a rodinám vrátiš ako? Jednoduchým spôsobom, tak, že budú mať ľudia prácu a svojou prácou čestne budú zarábať a budú schopní žiť a uživiť svoje rodiny. Ďakujem za pozornosť. A odporúčam ešte raz, na záver ešte vás prosím, lebo to hlasovanie pravdepodobne bude dnes, nerobte to, lebo je to naozaj politická chyba, ak odvoláte dnes pána podpredsedu Figeľa, tak vidíte, že aj tá opozícia tuná na tej druhej strane, nás to, áno, vidíte, ste boli svedkami toho, veľmi silne nás to zjednocuje. Prosím vás, aby ste tak neurobili. Zvážte to, je to tajné hlasovanie, vyzývam vás k tomu, aby ste ho neodvolali. Ďakujem pekne za pozornosť.